## Pravilnik o izradi procjene opasnosti

### NN 48/1997 (9.5.1997.), Pravilnik o izradi procjene opasnosti

# MINISTARSTVO RADA I SOCIJALNE SKRBI

Na temelju članka 18. stavka 7. i 91. stavka 4. Zakona o zaštiti na
radu ("Narodne novine" br. 59/96 i 94/96) ministar rada donosi

## **PRAVILNIK**

### **O IZRADI PROCJENE OPASNOSTI**

I. TEMELJNE ODREDBE

Članak 1.

Ovim Pravilnikom utvrđuju se uvjeti koje moraju ispunjavati poslodavci
te ovlaštene ustanove odnosno trgovačka društva pri izradi procjene opasnosti,
način izrade procjene opasnosti, sadržaji obuhvaćeni procjenom te podaci
na kojima se procjena mora temeljiti.

Članak 2.

Temeljem procjene opasnosti primjenjuju se pravila zaštite na radu kojima
se otklanjaju ili na najmanju moguću mjeru smanjuju opasnosti i štetnosti
po zaposlenike na mjestima rada i u radnom okolišu za što poslodavac osigurava
sva potrebna materijalna sredstva.

Članak 3.

(1) Obvezu izrade procjene imaju poslodavci u djelatnosti industrije,
graditeljstva, poljoprivrede, ribarstva, šumarstva, prometa i zdravstva
te poslodavci u drugim djelatnostima za dijelove radnog procesa u kojima
postoji mogućnost nastanka ozljeda na radu, profesionalnih bolesti te poremećaja
u procesu rada koji bi mogli izazvati štetne posljedice po sigurnost i
zdravlje zaposlenika.

(2) Obvezu izrade procjene imaju obrazovne ustanove s laboratorijima
i radionicama praktične nastave.

Članak 4.

U smislu odredaba ovog Pravilnika:

"Procjena opasnosti" je postupak kojim se utvrđuje razina rizika glede
nastanka ozljede na radu, profesionalne bolesti, bolesti u svezi s radom
te poremećaja u procesu rada koji bi mogao izazvati štetne posljedice po
sigurnost i zdravlje zaposlenika

"Rizik" je vjerojatnost nastanka navedenih štetnih događaja

"Preostali rizik" je rizik od nastanka ozljede na radu, profesionalne
bolesti i poremaćaja u procesu rada preostao nakon primjene osnovnih pravila
zaštite na radu.

"Metoda analize rizika" je postupak kojim se može odrediti vjerojatnost
nastanka štetnog događaja

"Mjesto rada i radni okoliš" su sva mjesta i prostori pod neposrednim
i posrednim nadzorom poslodavca na kojima se zaposlenici moraju nalaziti
ili do kojih moraju dolaziti tijekom rada.

"Radno mjesto" je skup poslova koje obavlja zaposlenik na temelju ugovora
o radu

"Opasne radne tvari" su po zdravlje štetne, zapaljive i eksplozivne
tvari

II. TEMELJNI SADRŽAJI PROCJENE OPASNOSTI

Članak 5.

(1) Procjena opasnosti sadrži:

A) Opće podatke

B) Podatke o postojećem stanju

C) Analizu i procjenu prikupljenih podataka

D) Plan mjera za smanjivanje razine opasnosti

E) Priloge (tekstualne i grafičke)

(2) Procjena se može voditi na računalu uz zajamčen pristup istoj svim
za to ovlaštenim, a jedan ispis procjene opasnosti mora biti postavljen
na vidljivo svima dostupno mjesto.

Članak 6.

(1) Opći podaci sadrže podatke o poslodavcu te objektu namijenjenom
za rad s naznakom lokacije, voditelju i članovima radne skupine, vanjskim
stručnjacima, ovlaštenicima, stručnjacima za zaštitu na radu i povjerenicima
zaposlenika za zaštitu na radu koji su sudjelovali u radu na izradi procjene,
načinu na koji je u izradi procjene sudjelovao odbor za zaštitu na radu
te da li je o procjeni opasnosti i kada raspravljalo zaposleničko vijeće
te nadnevak završetka rada na procjeni.

(2) Ukoliko je procjenu opasnosti izradila ovlaštena ustanova odnosno
trgovačko društvo za zaštitu na radu, procjena sadrži podatke o voditelju
i članovima radne skupine iz ustanove odnosno društva uz odgovarajuće podatke
iz stavka 1. ovoga članka.

Članak 7.

(1) Podaci o postojećem stanju obuhvaćaju:

a) Opće podatke o poslodavcu

- početak rada poslodavca

- djelatnost ili djelatnosti koje obavlja

- ukupan broj zaposlenika

b) Opis glavnih tehnoloških procesa po lokacijama uključujući unutarnji
transport, pogone održavanja i postupke pri održavanju s naznakom opasnosti
po sigurnost i zdravlje zaposlenika koje proistječu iz procesa i nazivom
radnih mjesta koja se u dotičnom dijelu procesa nalaze

- popis opasnih radnih tvari

c) Za svako radno mjesto:

- naziv

- broj zaposlenika

od toga žena:

od toga mladeži (mlađih od 18 godina):

od toga invalida:

- da li se radi o poslovima s posebnim uvjetima rada

- da li se staž osiguranja računa s uvećanim trajanjem

- raspored radnog vremena / dnevni, tjedni, rad u smjenama, rad u turnusu,
rad duži od normalnog, skraćeno radno vrijeme zbog otežanih uvjeta rada

- izloženost opasnostima po radnim mjestima koju je potrebno utvrditi
naročito glede mehaničkih opasnosti, padova i rušenja, električne struje,
kemijskih tvari, bioloških tvari, požara i eksplozije, vrućih ili hladnih
tvari, buke, prašine, vibracija, zračenja, mikroklime, rasvjete, fizičkih
napora, nefiziološkog položaja tijela, psihofizioloških napora, i dr.

d) podaci za razdoblje za zadnjih pet godina:

- za svaku godinu:

a) broj smrtnih, skupnih i teških ozljeda,

b) broj ozljeda na 1000 zaposlenika,

c) broj slučajeva profesionalnih bolesti

d) broj slučajeva profesionalnih bolesti na 10000 zaposlenika,

e) broj poremećaja u procesu rada koji su mogli izazvati štetne posljedice
po sigurnost i zdravlje zaposlenika

f) broj ozljeda na 1000 zaposlenika u odnosu na stanje u djelatnosti

g) broj slučajeva profesionalnih bolesti na 10000 zaposlenika u odnosu
na stanje u djelatnosti

(2) Podaci o postojećem stanju kod trgovačkih društava i kod drugih
poslodavaca koji tek otpočinju s obavljanjem djelatnosti obuhvaća samo
one podatke koji se mogu prikazati u trenutku početka obavljanja djelatnosti

(3) Podaci o postojećem stanju kod trgovačkih društava i kod drugih
poslodavaca koji su nastali pretvorbom, privatizacijom odnosno na drugi
način predviđen zakonom obuhvaća podatke koji se mogu prikazati ako nije
došlo do promjena u tehnologiji i organizaciji rada.

Članak 8.

Podaci o postojećem stanju temelje se na podacima:

- iz evidencija u oblasti rada

- o zaposlenicima raspoređenim na poslove s posebnim uvjetima rada

- o zaposlenicima koji su na radu oboljeli te zaposlenicima koji su
se na radu ozlijedili i o izvorima i uzrocima tih ozljeda

- iz godišnjih izvješća o ozljedama i slučajevima profesionalnih bolesti

- iz izvješća upućenih tijelima inspekcije rada o smrtnim, skupnim i
težim ozljedama, slučajevima profesionalnih bolesti te o poremećajima u
procesu rada, koji su mogli izazvati štetne posljedice po sigurnost i zdravlje
zaposlenika

- iz izvješća ER-8 o ozljedama na radu upućenih Hrvatskom zavodu za
zdravstveno osiguranje

- iz uputa o načinu korištenja strojeva i uređaja

- iz podataka o opasnim radnim tvarima dobivenih od proizvođača

- iz zapisnika o ispitivanju strojeva i uređaja s povećanim opasnostima

- iz zapisnika o ispitivanju radnog okoliša

- iz knjige nadzora

- iz zapisnika o nadzoru tijela inspekcije rada

- iz rješenja i drugih mjera pokrenutih od strane inspekcije rada (rješenja
o otklanjanju nedostataka i zabranama rada, zahtjevi sucu za prekršaje,
krivične prijave i dr.)

- iz dokumentacije o poslovima na kojima se staž osiguranja računa s
povećanim trajanjem

Za razdoblje za zadnjih pet godina za svaku godinu:

- o broju ozljeda na radu

- o broju slučajeva profesionalnih bolesti

- broju poremećaja u procesu rada koji su mogli izazvati štetne posljedice
po sigurnost i zdravlje zaposlenika

- broju zaposlenih

- podaci o izgubljenim radnim danima zbog ozljeda na radu

- podacima o izgubljenim radnim danima zbog profesionalnih bolesti

- podacima o broju ozljeda na 1000 zaposlenika u dotičnoj djelatnosti

- podacima o broju slučajeva profesionalnih bolesti na 10000 zaposlenika
u dotičnoj djelatnosti

- podacima iz ispitnih lista koji su dobiveni tijekom obilaska mjesta
rada i radnog okoliša glede izloženosti opasnostima na radnim mjestima.

Članak 9.

(1) Analiza i procjena prikupljenih podataka obuhvaća naročito:

1. Usklađenost sa zahtjevima kojima moraju udovoljavati sredstva rada
kada su u uporabi naročito glede: opskrbljenosti zaštitnim napravama, osiguranja
od udara električne struje, sprečavanja nastanka požara i eksplozije, osiguranja
potrebne radne površine i radnog prostora, osiguranja potrebnih puteva
za prolaz, prijevoz i za evakuaciju zaposlenika, osiguranja čistoće, potrebne
temperature i vlažnosti zraka, ograničenja brzine kretanja zraka, osiguranja
potrebne rasvjete mjesta rada i radnog okoliša, ograničenja buke i vibracije
u radnom okolišu, osiguranja od štetnih atmosferskih i klimatskih utjecaja,
osiguranja od djelovanja po zdravlje štetnih tvari i zaštita od elektromagnetskih
i drugih zračenja, te osiguranja prostorija i uređaja za osobnu higijenu.

2. Analizu primjene posebnih pravila zaštite na radu s težištem na provedbi
radnih postupaka

3. Analizu svih smrtnih, skupnih i teških ozljeda na radu glede izvora,
uzroka, načina vrste i dr.

4. Usporedba broja ozljeda na 1000 zaposlenih u odnosu na dotičnu djelatnost

5. Analizu svih slučajeva profesionalnih bolesti

6. Analizu svih slučajeva poremećaja u procesu rada koji su mogli izazvati
štetne posljedice po sigurnost i zdravlje zaposlenika

7. Analizu podataka kako bi se procijenio preostali rizik da dođe do
ozljede na radu, slučaja profesionalne bolesti odnosno poremećaja u procesu
rada koristeći odgovarajuće metode analize rizika

(2) Za postrojenja u kojima se proizvode, prerađuju, koriste ili skladište
opasne tvari u vršnim količinama većim od onih utvrđenih u Prilogu 1 potrebno
je izvršiti posebnu procjenu glede poremećaja u procesu rada koji bi mogli
ugroziti sigurnost i zdravlje zaposlenika te širi čovjekov okoliš.

(3) Iz analize i procjene opasnosti moraju biti vidljivi propusti u
primjeni osnovnih i posebnih pravila zaštite na radu te drugih mjera koji
su doveli do navedenih štetnih događaja te da li su već primijenjene ili
tek treba primijeniti mjere da se takvi događaji ne ponove odnosno smanje
na najmanju moguću mjeru.

Članak 10.

(1) Plan mjera za smanjivanje razine opasnosti sadrži primjenu osnovnih
i posebnih pravila zaštite na radu odnosno drugih mjera koje poslodavac
mora primijeniti odnosno poduzeti sa svrhom da se opasnosti otklone ili
smanje na najmanju moguću mjeru.

(2) Plan mjera za smanjivanje razine opasnosti mora sadržavati rokove,
ovlaštenike odgovorne za provedbu mjera te način kontrole nad provedbom
mjera.

(3) Plan mjera za smanjivanje razine opasnosti obvezno se izrađuje za
tehnološke odnosno organizacijske cjeline i služi kao podloga za postupanje
ovlaštenika poslodavca u dotičnom dijelu procesa rada.

(4) U planu mjera za smanjivanje razine opasnosti mora biti utvrđena
provedba poslova zaštite na radu ovisno o opasnostima koje su utvrđene
u procesu rada, mjestima rada i broju zaposlenika.

Članak 11.

(1) Prilozi uz procjenu opasnosti obvezno sadrže:

1. popis poslova za koje je potrebno provesti osposobljavanje za rad
na siguran način

2. popis poslova s posebnim uvjetima rada

3. popis opasnih kemijskih tvari s naznakom MDK I KDK

4. popis strojeva i uređaja s povećanim opasnostima

5. popis radnih prostorija i radnih prostora za koje postoji obveza
ispitivanja radnog okoliša

6. popis poslova na kojima se moraju upotrebljavati osobna zaštitna
sredstva s naznakom sredstava

(2) Dokumentacija može biti dijelom i grafički prikazana, ukoliko se
zornije može prikazati uporabom simbola i nacrta.

Članak 12.

(1) Procjena opasnosti temelji se na zatečenom stanju glede primjene
pravila zaštite na radu kod dotičnog poslodavca i predstavlja dokument
koji podliježe revizijama u skladu s izmjenama u tehnološkom procesu koje
utječu ili bi mogle utjecati na sigurnost i zdravlje zaposlenika, saznanjima
samog poslodavca odnosno najnovijim stručnim i znanstvenim saznanjima.

(2) U roku od šest mjeseci od stupanja ovog Pravilnika na snagu poslodavci
su dužni na temelju podataka iz članka 8. izraditi podatke o postojećem
stanju iz članka 7. s time da se u toj fazi mogu napraviti analize samo
onih radnih mjesta na kojima je u proteklom petogodišnjem razdoblju bilo
ozljeda na radu, slučajeva profesionalnih bolesti odnosno poremećaja u
procesu rada koji su mogli izazvati štetne posljedice po sigurnost i zdravlje
zaposlenika. U skladu s tim potrebno je napraviti analizu i procjenu iz
članka 9. stavka 1. točke 7. te plan mjera iz članka 10.

(3) U roku od godine dana od odobrenja procjene opasnosti od strane
tijela inspekcije rada potrebno je napraviti potpunu procjenu opasnosti,
a u roku od tri godine procjenu i opasnosti iz članka 9. stavka 2.

Članak 13.

Revizija procjena obavlja se nakon svake smrtne, skupne ili teže ozljede,
utvrđenog slučaja profesionalne bolesti te poremećaja u procesu rada koji
je mogao izazvati štetne posljedice po sigurnost i zdravlje zaposlenika,
izmjena u procesu rada koje utječu za sigurnost i zdravlje zaposlenika
te na temelju izvršnog rješenja inspektora rada odnosno najmanje svake
dvije godine.

III. NAČIN IZRADE PROCJENE OPASNOSTI

Članak 14.

(1) Poslodavac iz redova zaposlenika imenuje radnu skupinu za izradu
procjene opasnosti.

(2) Radnu skupinu čine najmanje tri stručnjaka tehničkog usmjerenja,
od kojih najmanje dva moraju imati visoku stručnu spremu različitog profila
a treći najmanje višu stručnu spremu (ing. sigurnosti isl.).

(3) Jedan član radne skupine imenuje se za voditelja. Voditelj radne
skupine mora imati visoku stručnu spremu usmjerenja koje odgovara djelatnosti
ili području za koje se izrađuje procjena, a za djelatnost zdravstva mora
biti specijalist medicine rada.

(4) Jedan član radne skupine obvezno je dipl. ing. strojarstva.

(5) U izradi procjene iz članka 9. stavka 2. sudjeluje i dipl. ing.
kemijske tehnologije ili dipl. ing. kemije.

(6) U izradi procjene sudjeluje specijalist medicine rada a po potrebi
se uključuju i drugi stručnjaci ukoliko to izrada procjene zahtijeva.

(7) Stručnjake iz stavka 5. i 6. poslodavac može koristiti na temelju
ugovora o djelu.

Članak 15.

(1) Voditelj radne skupine mora raditi na poslovima zaštite na radu
i imati najmanje 5 godina radnog iskustva na tim poslovima te položeni
stručni ispit iz zaštite na radu (ispit za obavljanje poslova zaštite na
radu, ispit za inspektora rada) ili najmanje 10 godina radnog iskustva
na području zaštite na radu.

(2) Članovi radne skupine moraju imati najmanje pet godina radnog iskustva.

Članak 16.

Pod uvjetima iz članka 14. i 15. ovoga Pravilnika poslove na izradi
procjene mogu obavljati ovlaštene ustanove odnosno trgovačka društva za
obavljanje poslova zaštite na radu za druge poslodavce.

Članak 17.

(1) U roku od tri mjeseca od dana stupanja na snagu ovoga Pravilnika
poslodavac ili ustanova odnosno trgovačko društvo za obavljanje poslova
zaštite na radu dužni su podnijeti ministru rada i socijalne skrbi zahtjev
za izdavanje rješenja o ispunjavanju uvjeta za obavljanje poslova na izradi
procjene opasnosti uz koji prilažu dokaze o ispunjavanju uvjeta iz članka
14. i 15. ovoga Pravilnika.

(2) Ministar rada i socijalne skrbi donosi rješenje o ispunjavanju uvjeta
iz stavka 1. ovoga članka, koje je konačno u upravnom postupku.

Članak 18.

(1) U slučaju kada poslodavac izradu procjene povjerava ovlaštenoj ustanovi
odnosno trgovačkom društvu, dužan je sudjelovati u radu na procjeni odnosno
osigurati sudjelovanje svojih ovlaštenika na svim razinama, službi ili
stručnjaka za zaštitu na radu te ostalih službi davanjem informacija, osiguranjem
uvida u dokumentaciju i obilaska mjesta rada i dr.

(2) Kod poslodavca iz članka 3. stavka 1. s više od 20 zaposlenika pri
izradi procjene sudjeluje povjerenik zaposlenika za zaštitu na radu, kod
poslodavca s više od 50 zaposlenika odbor za zaštitu na radu, a prije njezinog
usvajanja o njoj raspravlja zaposleničko vijeće.

(3) Poslodavac koji zapošljava manje od 20 zaposlenika procjenu izrađuje
sam bez obzira na to da li ispunjava uvjete iz članka 14. i 15., ali je
dužan izrađenu procjenu dati na provjeru ovlaštenoj ustanovi odnosno trgovačkom
društvu, koje posjeduje rješenje ministra rada i socijalne skrbi o ispunjavanju
uvjeta za obavljanje navedenih poslova.

Članak 19.

Procjena i mjere za otklanjanje opasnosti moraju se temeljiti na načelima
iz članka 17. Zakona o zaštiti na radu.

Članak 20.

(1) Za izradu procjene opasnosti primjenjuju se hrvatske metode ili
(u njihovom nedostatku) u svijetu prihvaćene metode kao što su AUVA, BG,
OZEPA, SME, WKO i dr.

(2) Pri izradi procjene opasnosti za postrojenja i pogone u kojima se
proizvode, prerađuju, koriste ili skladište opasne radne tvari u količinama
većim od onih utvrđenih u Prilogu primjenjuju se metode FMEA, HAZOP, SWIFT,
"Što-ako", "Stablo pogrešaka", "Stablo događaja" i dr.

(3) Moguća je istovremena primjena dviju ili više komplementarnih metoda
u okvirima i na način kako je predviđeno za pojedinu metodu, ali je potrebno
naglasiti o kojim se metodama radi.

Članak 21.

(1) Procjena opasnosti dostavlja se na odobrenje nadležnom tijelu inspekcije
rada koje je odobrava samo sa stanovišta da li se procjena temelji na propisanim
podacima i da li obuhvaća propisane sadržaje.

(2) Kada inspektor rada tijekom pregleda procjene opasnosti utvrdi nedostatke
iz stavka 1. ovoga članka, rješenjem će poslodavcu narediti otklanjanje
tih nedostataka.

Članak 22.

Reviziju procjene opasnosti obavlja sam poslodavac ili u suradnji s
ovlaštenom ustanovom odnosno trgovačkim društvom za obavljanje poslova
zaštite na radu.

Članak 23.

Prilog otiskan uz Pravilnik čini njegov sastavni dio.

Članak 24.

Ovaj Pravilnik stupa na snagu osmog dana od dana objave u "Narodnim
novinama"

Klasa: 115-01/97-01/01
Urbroj: 524-01-97-2
Zagreb, 28. travnja 1997.

Ministar
**Joso Škara,** v. r.

---

```
Prilog 1.

GRANIČNE KOLIČINE OPASNIH RADNIH TVARI

Opasna radna tvar (*)                                          Količina (u tonama)

Amonijev nitrat (eksploziv)                                           2.500

Amonijev nitrat (gnojivo)                                             5.000

Arsen pentoksid                                                       2

Arsen trioksid                                                        0,1

Brom                                                                  100

Klor                                                                  25

Spojevi nikla                                                         1

Etilenamin                                                            20

Fluor                                                                 20

Formaldehid (>90%)                                                    50

Vodik                                                                 50

Klorovodik (ukapljeni plin)                                           250

Olovni alkili                                                         50

Ukapljeni jako zap. plinovi

(uključujući UNP) i prirodni plin                                     200

Acetilen                                                              50

Etilen oksid                                                          50

Propilen oksid                                                        50

Metanol                                                               5000

2-Kloranilin (i soli)                                                 0.01

Metilizocijanat                                                       0.15

Kisik                                                                 2000

Toluen diizocijanat                                                   100

Fozgen                                                                0,75

Arsin                                                                 1

Fosfin                                                                1

Sumpordiklorid                                                        1

Sumpor trioksid                                                       75

TCDD (i ekvivalenti)                                                  0,001

Karcinogene tvari                                                     0,001

Benzin i druga goriva                                                 50000

Vrlo toksične tvari (T+)                                              20

Toksične tvari (T)                                                    200

Oksidansi (Ox)                                                        200

Eksplozivi (Ex) i pirotehničke tvari                                  200

Eksplozivi (Ex) s ekstremnim rizicima                                 50

Zapaljive tvari (F)                                                   50000

Tvari zapaljive u dodiru sa zrakom (R17)                              200

Lako zapaljive tvari (F+,R11)                                         50000

Vrlo lako zapaljive tvari (R12)                                       50

Tvari skupine R14 (R 14/15)                                           500

Tvari skupine R29                                                     200
```

---

\* = Oznake opasnih radnih tvari u skladu su s odredbama Pravilnika o
označavanju otrova koji se stavljaju u promet na domaćem tržištu ("Narodne
novine" br. 53/91)

Pravilnik, NN 48/1997-705